Nuwe Cheetah-breier aangekondigHawies Fourie. Foto: Vrystaatse Rugby-unie. Daar is ’n nuwe man aan die stuur van die Cheetah-trop. Die 50-jarige Hawies Fourie sal amptelik in September die nuwe hoofafrigter van die Toyota Cheetahs wees. Hy vervang Franco Smith wat die Italiaanse nasionale span gaan brei. Die voormalige agterlynafrigter van die Vrystaters het ’n kontrak van vier jaar met die Bloemfonteinse span onderteken. Sy vroeëre betrokkenheid by die span en sy sukses met die Universiteit Stellenbosch se Varsitybekerspan het hom die gunsteling gemaak om die pos te kry. Meer as 30 aansoeke van oor die wêreld is ontvang toe die pos in Meimaand geadverteer is. Die topses kandidate is genooi om ’n voorlegging te doen. Fourie se voorlegging en sy kennis van die spel het die paneel beïndruk en hy het dadelik bo die ander uitgestaan. Fourie sal gedurende die Curriebeker-kompetisie by die span aansluit, maar nie aanvanklik by die afrigtingswerk betrokke wees nie. Die Fourie-era begin amptelik ná die laaste CB-wedstryd van die seisoen.